„Гишен“ отново влиза в строй през 1954 г. През 1955 г. заедно с „Шаторено“ е включен в състава на 1-ва флотилия разрушители, базирана в Тулон. Корабът участва във всички учения на своето съединение, а през 1955 г. заедно с крайцера „Жорж Леги“ и разрушителя „Сюркуф“ посещава Дарданелите за участие в тържествата в чест на 40-годишнината от Дарданелската операция. След излизането от строй на „Шаторено“, „Гишен“ временно става флагман на 1-ва флотилия разрушители. През юли 1957 г. „Гишен“ е поставен за ремонт в Бизерта. Ремонтът завършва към края на 1958 г., след което разрушителят става флагман на Леката ескадра. В нейния състав „Гишен“ посещава Норвегия и Нидерландия, прави плаване около бреговете на Африка, нееднократно участва в ученията на френския флот в Средиземно море и Атлантическия океан.